Komisijos sprendimas
2004 m. sausio 6 d.
nustatantis trečiųjų šalių ir jų teritorijos dalių, iš kurių valstybės narės leidžia importuoti gyvus arklinių šeimos gyvūnus ir arklių rūšių spermą, kiaušialąstes ir embrionus, sąrašą ir iš dalies pakeičiantis Sprendimus 93/195/EEB ir 94/63/EB
(pranešta dokumentu Nr. C(2003) 5242)
(tekstas svarbus EEE)
(2004/211/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/426/EEB dėl veterinarinių reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą [1], ypač į jos 12 straipsnį ir 19 straipsnio i ir ii dalis,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją [2], ypač į jos 17 straipsnio 3 dalies b punktą,
kadangi:
(1) Tarybos direktyvos 90/426/EEB 12 straipsnis numato, kad importuoti galima tik tuos arklinių šeimos gyvūnus, kurie yra kilę iš trečiosios šalies ar trečiosios šalies dalies, įrašytos į sąrašą, kuriuo papildomas pagal Direktyvos 72/462/EEB dėl sveikatos ir veterinarinio patikrinimo problemų importuojant galvijus, avis ir ožkas, kiaules, šviežią mėsą ir mėsos produktus iš trečiųjų šalių [3] 3 straipsnį sudarytas sąrašas.
(2) 1976 m. gruodžio 21 d. Tarybos sprendimas 79/542/EEB, nustatantis trečiųjų šalių, iš kurių valstybės narės leidžia importuoti galvijus, kiaules, arklinių šeimos gyvūnus, avis ir ožkas, šviežią mėsą ir mėsos produktus, sąrašą [4], buvo gerokai pakeistas, iš šio sprendimo taikymo srities išbraukiant arklinių šeimos gyvūnus. Tačiau Komisijos sprendimai, priimti remiantis Direktyva 90/426/EEB ir susiję su gyvūnų sveikatos reikalavimais, taikomais arklinių šeimos gyvūnų importui, numato trečiųjų šalių, kurioms leidžiama į Bendriją eksportuoti minėtuosius gyvūnus, sąrašus, sudarytus pagal Sprendimą 79/542/EEB.
(3) Šiuo metu persvarstomos taisyklės, reglamentuojančios gyvūnų sveikatos reikalavimus, taikomus gyvų gyvūnų importui pagal Direktyvą 72/462/EEB, ypač 3 straipsnio nuostatos, susijusios su trečiosiomis šalimis, kurioms leidžiama eksportuoti gyvus gyvūnus. Tuo tikslu Komisija priėmė pasiūlymą dėl Tarybos direktyvos [5], nustatančios gyvūnų sveikatos reikalavimus, taikomus tam tikrų gyvų gyvūnų importui į Bendriją, ir iš dalies pakeičiančios Direktyvas 72/462/EEB, 90/426/EEB, 92/65/EEB ir 97/78/EB. Tokiomis sąlygomis bus iš dalies pakeičiamas Direktyvos 90/426/EEB 12 straipsnis, siekiant nustatyti trečiųjų šalių, iš kurių leidžiama importuoti arklinių šeimos gyvūnus, sąrašo sudarymo principus.
(4) 1992 m. balandžio 10 d. Komisijos sprendimo dėl veterinarijos reikalavimų ir veterinarinio sertifikavimo laikinai įvežant registruotus arklius [6] I priede pateikiamas trečiųjų šalių sąrašas, iš kurių valstybės narės leidžia laikinai įvežti minėtuosius gyvūnus, ir nustatomos trečiųjų šalių sanitarinės grupės.
(5) 1993 m. vasario 2 d. Komisijos sprendimo 95/195/EEB dėl gyvūnų sveikatos reikalavimų ir veterinarinio sertifikavimo pakartotiniai įvežant registruotus arklius lenktynėms, varžyboms ir kultūriniams renginiams po jų laikino eksporto [7] I priede pateikiamas trečiųjų šalių, iš kurių valstybės narės leidžia pakartotiniai įvežti minėtuosius gyvūnus, sąrašas.
(6) 1993 m. vasario 5 d. Komisijos sprendimo 93/196/EEB dėl gyvūnų sveikatos reikalavimų ir veterinarinio sertifikavimo importuojant skerstinus arklinius [8] II priedo 3 išnašoje pateikiamas trečiųjų šalių, iš kurių valstybės narės leidžia importuoti minėtuosius gyvūnus, sąrašas.
(7) 1993 m. vasario 5 d. Komisijos sprendimo 93/197/EEB dėl gyvūnų sveikatos reikalavimų ir veterinarinio sertifikavimo importuojant registruotus arklinius bei veislinius ir produkcinius arklinius [9] I priede pateikiamas trečiųjų šalių, iš kurių valstybės narės leidžia importuoti minėtuosius gyvūnus, sąrašas.
(8) Tikslinga trečiąsias šalis, iš kurių leidžiama į Bendriją importuoti arklinių šeimos gyvūnus, išvardyti viename Bendrijos teisės akte.
(9) Tam tikrais atvejais iš trečiosios šalies teritorijos dalies, kaip nurodyta 1992 m. kovo 5 d. Komisijos sprendime 92/160/EEB, nustatančiame tam tikrų trečiųjų šalių skirstymo į arklinių šeimos gyvūnų importo regionus sistemą [10], leidžiama importuoti tik nurodytas arklinių šeimos gyvūnų kategorijas arba leidžiami tik konkretūs importo tipai; aiškumo ir skaidrumo sumetimais šiosskirstymo į regionus sąlygos turėtų būti pateikiamos kartu su patvirtintų trečiųjų šalių sąrašu, o Sprendimas 92/160/EEB - panaikinamas.
(10) Kadangi trečiųjų šalių sąrašas iš esmės jau yra sąrašas, todėl turėtų būti numaytos nuorodos į konkrečias sąlygas arba apribojimus, taikomus arklinių šeimos gyvūnų importui, remiantis Bendrijos teisės aktais.
(11) Komisijos sprendimas 95/461/EB [11] nustato apsaugos priemones dėl Venesuelos arklių encefalomielito Venesueloje ir Kolumbijoje, draudžiančias pakartotiniai įvežti registruotus arklius iš Venesuelos ir Kolumbijos po jų laikino eksporto. Todėl atrodo, kad yra tikslinga atitinkamai pritaikyti sąrašą.
(12) Komisijos sprendimas 97/10/EB [12], iš dalies pakeičiantis Tarybos sprendimą 79/542/EEB ir Komisijos sprendimus 92/160/EEB, 92/260/EEB ir 93/197/EEB dėl laikino registruotų arklių įvežimo ir importo į Bendriją iš Pietų Afrikos, nustato konkrečias importo sąlygas, įskaitant skirstymą į regionus.
(13) 1994 m. sausio 31 d. Komisijos sprendimo 94/63/EB, pateikiančio laikiną trečiųjų šalių, iš kurių valstybės narės leidžia importuoti avių, ožkų ir arklių rūšių spermą, kiaušialąstes ir embrionus, bei kiaulių rūšių kiaušialąstes ir embrionus, sąrašą [13], priedo II dalyje daro nuorodą į Sprendimo 79/542/EEB priedo 1 ir 2 dalis. Šis sąrašas buvo nustatytas pereinamajam 3 metų laikotarpiui pagal Direktyvos 92/65/EEB 28 straipsnį.
(14) 2000 m. kovo 31 d. Komisijos sprendime 2000/284/EB, pateikiančiame patvirtintų spermos surinkimo centrų, galinčių importuoti arklinių spermą iš trečiųjų šalių, sąrašą ir iš dalies pakeičiančiame Sprendimus 96/539/EB ir 96/540/EB [14], nurodomas šalių ir įstaigų, iš kurių leidžiama importuoti arklinių spermą, sąrašas.
(15) 1996 m. rugsėjo 4 d. Komisijos sprendimas 96/539/EB dėl gyvūnų sveikatos reikalavimų ir veterinarinio sertifikavimo į Bendriją importuojant arklių šeimos gyvūnų rūšių spermą [15] ir 1996 m. rugsėjo 4 d. Komisijos sprendimas 96/540/EB dėl gyvūnų sveikatos reikalavimų ir veterinarinio sertifikavimo į Bendriją importuojant arklių rūšių kiaušialąstes ir embrionus [16] nustato gyvūnų sveikatos reikalavimus, taikomus arklinių šeimos gyvūnų spermos, kiaušialąsčių ir embrionų importui, o nuorodos į šias nuostatas taip pat turėtų būti daromos suvestiniame trečiųjų šalių sąraše.
(16) Tikslinga sujungti konkrečius šalių sąrašus ir skirstymo į regionus sąlygas, nustatytas Sprendimuose 79/542/EEB, 92/160/EEB, 92/260/EEB, 93/195/EEB, 93/196/EEB, 93/197/EEB ir 94/63/EB, į vieną suvestinį sąrašą, nurodant trečiųjų šalių sanitarines grupes ir, kai taikoma, konkrečias arklinių šeimos gyvūnų ir arklių rūšių spermos, kiaušialąsčių bei embrionų importavimo iš tų trečių šalių sąlygas.
(17) Todėl Sprendimai 92/160/EEB ir 95/461/EEB turėtų būti panaikinami, o Sprendimai 94/63/EB ir 93/195/EEB - atitinkamai pakeičiami.
(18) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas ir taikymo sritis
Šis sprendimas nustato trečiųjų šalių arba, jei taikomas suskirstymas į regionus, jų dalių, iš kurių valstybės narės leidžia importuoti arklinių šeimos gyvūnus ir jų spermą, kiaušialąstes bei embrionus, sąrašą ir nurodo kitas tokiam importui taikomas sąlygas.
2 straipsnis
Sąvokų apibrėžimai
Šiame sprendime vartojamos tokios sąvokos:
"arklinių šeimos gyvūnų kategorija" - tai arklinių šeimos gyvūnai, kaip apibrėžta Direktyvos 90/426/EEB 2 straipsnio c, d ir e punktuose, ir registruoti arkliai;
"importavimas" - tai gyvų arklinių šeimos gyvūnų įvežimas į Bendrijos teritoriją, remiantis sąlygomis, kurios yra konkrečiai nustatytos tai importo rūšiai, ypač laikinam įvežimui bei pakartotiniam įvežimui po laikino eksporto ir importo.
3 straipsnis
Gyvų arklinių šeimos gyvūnų importavimas
Valstybės narės leidžia importuoti gyvus arklinių šeimos gyvūnus į Bendriją iš trečiųjų šalių arba iš jų teritorijos dalių, išvardytų priedo 2 ir 4 skiltyse, remdamosi tokiais I priede nustatytais rodmenimis:
- - laikinas registruotų arklių įvežimas, kaip nurodyta 6 skiltyje,
- - pakartotinis registruotų arklių įvežimas lenktynėms, varžyboms ir kultūriniams renginiams po jų laikino eksporto, kaip nurodyta 7 skiltyje,
- - registruotų arklių importas, kaip nurodyta 8 skiltyje,
- - skerstinų arklinių šeimos gyvūnų importas, kaip nurodyta 9 skiltyje,
- - registruotų arklinių šeimos gyvūnų bei veislinių ir produkcinių arklinių šeimos gyvūnų importas, kaip numatyta 10 skiltyje.
4 straipsnis
Arklių rūšių spermos importas
Valstybės narės leidžia importuoti arklių rūšių spermą iš trečiųjų šalių arba iš jų teritorijos dalių, atitinkamai išvardytų I priedo 2 ir 4 skiltyse, iš kurių taip pat leidžiamas registruotų arklių, registruotų arklinių šeimos gyvūnų arba veislinių ir produkcinių arklinių šeimos gyvūnų nuolatinis importas. Toks importas leidžiamas su sąlyga, kad eksportui į Bendriją skirta sperma surenkama tik iš arklinių šeimos gyvūnų, priskiriamų gyvų arklinių šeimos gyvūnų kategorijai, kurią leidžiama nuolat importuoti, ir kad toks importas atitinka reikalavimus, kurių nuorodos pateikiamos I priedo 11, 12 ir 13 skiltyse.
5 straipsnis
Arklių rūšių kiaušialąsčių ir embrionų importas
Valstybės narės leidžia importuoti arklių rūšių kiaušialąstes ir embrionus iš trečiųjų šalių arba iš jų teritorijos dalių, atitinkamai išvardytų I priedo 2 ir 4 skiltyse, iš kurių taip pat leidžiamas registruotų arklių, registruotų arklinių šeimos gyvūnų arba veislinių ir produkcinių arklinių šeimos gyvūnų nuolatinis importas. Toks importas atitinka reikalavimus, kurių nuorodos pateikiamos I priedo 14 skiltyje.
6 straipsnis
Arklinių šeimos gyvūnų importavimo iš trečiųjų šalių sąlygos
Valstybės narės leidžia importuoti tik tuos arklinių šeimos gyvūnus, kurie atitinka tokias sąlygas:
a) arklinių šeimos gyvūnai atitinka Sprendimuose 92/260/EEB, 93/195/EEB, 93/196/EEB ir 93/197/EEB pateiktame atitinkamame pavyzdiniame sertifikate nustatytus gyvūnų sveikatos reikalavimus, keliamus atitinkamai arklinių šeimos gyvūnų kategorijai, importavimo tipui ir sanitarinei grupei, kaip nurodyta I priedo 5 skiltyje, kuriai buvo priskirta trečia šalis ar jos teritorijos dalis;
b) kai tinka, arklinių šeimos gyvūnų importavimui taikomos papildomos garantijos arba sąlygos, minimos šio sprendimo I priedo lentelės 15 skiltyje;
c) arklinių šeimos gyvūnai nevežami ta pačia transporto priemone, vežančia kitus arklinių šeimos gyvūnus, neskirtus Bendrijai;
d) išskyrus tuos atvejus, kai importavimui į Bendriją taikomos konkrečios gyvūnų sveikatos sąlygos leidžia kitaip, arklinių šeimos gyvūnai nevežami ta pačia transporto priemone, vežančia blogesnės sveikatos būklės arklinių šeimos gyvūnus;
e) transportavimo į Bendriją metu arklinių šeimos gyvūnai neiškraunami trečiosios šalies teritorijoje ar jos teritorijos dalyje, iš kurios neleidžiama importuoti arklinių šeimos gyvūnų į Bendriją;
f) transportavimo į Bendriją metu arklinių šeimos gyvūnai nevežami keliais, geležinkeliais ir nėra varomi per tos trečiosios šalies teritoriją arba jos teritorijos dalį, iš kurios neleidžiamas bent vienas importavimo būdas ar draudžiama importuoti bent vieną arklinių gyvūnų kategoriją;
g) arklinių šeimos gyvūnai atvyksta į įvažiavimo į Bendriją pasienio kontrolės postą per 10 dienų nuo jų sertifikavimo eksportuojančioje trečiojoje šalyje transportavimui arba vežimui į Bendriją. Jei transportavimas vykdomas jūra, šis 10 dienų laikotarpis pratęsiamas tiek, kiek trunka kelionė jūra.
7 straipsnis
Arklių rūšių spermos importavimo iš trečiųjų šalių sąlygos
Arklių rūšių spermos importas į Bendriją leidžiamas tik tuomet, jei tokia sperma surenkama pagal Direktyvą 92/65/EEB patvirtintuose ir Direktyvoje 2000/284/EB išvardytuose spermos surinkimo centruose ir jei tokia sperma atitinka reikalavimus, nustatytus Komisijos sprendime 96/539/EB pateiktame veterinarijos sertifikate.
8 straipsnis
Arklių rūšių kiaušialąsčių ir embrionų importavimo iš trečiųjų šalių sąlygos
Arklių rūšių kiaušialąsčių ir embrionų importas į Bendriją leidžiamas tik tuomet, jei tokios kiaušialąstės ir (arba) embrionai atitinka reikalavimus, nustatytus Komisijos sprendime 96/540/EB pateiktame veterinarijos sertifikate.
9 straipsnis
Pakeitimai
1. Sprendimo 93/195/EEB I ir II priedai iš dalies keičiami pagal šio sprendimo II priedą.
2. Sprendimas 94/63/EB iš dalies keičiamas taip:
a) sprendimo pavadinimas pakeičiamas taip:
"1994 m. sausio 31 d. Komisijos sprendimas, pateikiantis trečiųjų šalių, iš kurių valstybės narės leidžia importuoti avių ir ožkų rūšių spermą, kiaušialąstes ir embrionus bei kiaulių rūšių kiaušialąstes ir embrionus"
;
b) 1 straipsnio antroji pastraipa išbraukiama.
c) Priedo II dalis išbraukiama.
10 straipsnis
Panaikinimai
Sprendimai 92/160/EEB ir 95/461/EB panaikinami.
11 straipsnis
Taikymo data
Šis sprendimas taikomas nuo 2004 m. gegužės 1 d.
12 straipsnis
Šis sprendimas skirtas valstybėms narėms.
Priimta Briuselyje, 2004 m. sausio 6 d.